b"\n_START_ARTICLE_\nPremi Abel\n_START_SECTION_\nHist\xc3\xb2ria\n_START_PARAGRAPH_\nSophus Lie fou el primer a proposar la creaci\xc3\xb3 d'un premi Premi Abel, el 1897, un cop s'assabent\xc3\xa0 que Alfred Nobel no tenia intenci\xc3\xb3 d'incloure la categoria de matem\xc3\xa0tiques en els Premis Nobel. El 1902, el rei Oscar II tenia intenci\xc3\xb3 de finan\xc3\xa7ar un premi de matem\xc3\xa0tiques en honor d'Abel, i els matem\xc3\xa0tics Ludwig Sylow i Carl St\xc3\xb8rmer van arribar a redactar-ne els estatuts i les normes. Tanmateix, l'intent no va reeixir, en part a causa de la p\xc3\xa8rdua de la influ\xc3\xa8ncia de Lie, que havia mort el 1899. Finalment, la dissoluci\xc3\xb3 de la uni\xc3\xb3 entre Su\xc3\xa8cia i Noruega el 1905 va esvair el primer intent de crear el Premi Abel._NEWLINE_L'any 2001 es va reprendre la idea d'establir un Premi Abel. Es va crear un grup de treball a tal fi, i el mateix any el govern noruec va anunciar la creaci\xc3\xb3 del premi. _NEWLINE_L'1 de gener del 2002 fou establert el Fons Memorial Niels Henrik Abel, amb una provisi\xc3\xb3 inicial de 200 milions de corones noruegues. _NEWLINE_El primer guardonat fou el matem\xc3\xa0tic d'origen nord-catal\xc3\xa0 Jean-Pierre Serre, el juny del 2003._NEWLINE_L'any 2010 s'inici\xc3\xa0 una col\xc2\xb7lecci\xc3\xb3 sobre els premiats, la seva biografia i el seu treball. Els primers volums corresponen als anys 2003\xe2\x80\x932007 i 2008-2012._NEWLINE_D'altra banda, la Junta del Fons decid\xc3\xad crear un Simp\xc3\xb2sium Abel, celebrat anualment, i administrat per la Societat Matem\xc3\xa0tica Noruega. La primera edici\xc3\xb3 tingu\xc3\xa9 lloc al setembre del 2004.\n_START_SECTION_\nObjectius, funcionament i selecci\xc3\xb3 dels premiats\n_START_PARAGRAPH_\nD'acord amb els seus estatuts, el Fons Memorial Niels Henrik Abel fou creat amb l'objectiu d'atorgar un premi internacional per un treball cient\xc3\xadfic excepcional en el camp de les matem\xc3\xa0tiques. \xc3\x89s administrat pel Ministeri d'Educaci\xc3\xb3 i Recerca de Noruega, per b\xc3\xa9 que \xc3\xa9s l'Acad\xc3\xa8mia Noruega de Ci\xc3\xa8ncies i Lletres la responsable d'atorgar el Premi._NEWLINE_L'Acad\xc3\xa8mia nomena una Junta Abel i un Comit\xc3\xa8 Abel. La Junta s'encarrega de les tasques d'organitzaci\xc3\xb3, mentre que el Comit\xc3\xa8, format per cinc matem\xc3\xa0tics de diferents pa\xc3\xafsos, proposa i recomana els candidats per al Premi. L'Acad\xc3\xa8mia escull el premiat a partir d'aquesta recomanaci\xc3\xb3."